ভাসানীর সভার ঠিক পরের দিনই পুরানো পল্টনে লিয়াকত আলী একটি সভা করেন। সরকারি আয়োজন, উপলক্ষ কায়েদে আজমের জন্মদিবস উদ্যাপন। কাজেই জনসমাগম হয়েছে বেশ ভালো, ভাসানীর জনসভার দ্বিগুণের চেয়েও বেশী, পঞ্চাশ হাজার। কিন্তু লিয়াকত আলীর বক্তৃতা তাজউদ্দীনের ওপর সামান্যতম প্রভাবও ফেলতে পারে নি। ডায়েরিতে এইটুকু মাত্র বলা আছে : “উপস্থিত ছিলাম। জনাব লিয়াকত আলী বক্তব্য রাখলেন।” ব্যস ওইখানেই শেষ; এই বিশাল জনসভায় পাকিস্তানের প্রধানমন্ত্রী কী বললেন, কোন বাণী শোনালেন তার কিছুমাত্র উল্লেখ নেই। ইতিমধ্যে সোহরাওয়ার্দী তাজউদ্দীনের আস্থা হারিয়ে ফেলেছেন। এর প্রমাণ পাওয়া যায় সোহরাওয়ার্দীর অপর একটি জনসভার মূল্যায়নে। ১৯৫২ সালের নভেম্বর মাসে সোহরাওয়ার্দী পুনরায় বক্তৃতা দেন আরমানিটোলার মাঠে। এই বক্তৃতা তার কাছে এতই অকিঞ্চিৎকর ঠেকেছে যে, এর সম্পর্কে কোনো মন্তব্য করার প্রয়োজন বোধ করেননি; কেবল লিখেছেন যে, সভায় বিপুল সংখ্যক লোক উপস্থিত ছিল। মোহাম্মদ আলী জিন্নাহ তো প্রত্যাখ্যাত হয়ে গেছেন আগেই, সোহরাওয়ার্দী যে শূন্যস্থান পূরণ করবেন তেমনটি ঘটছে না।